
PROFILUL CANDIDATULUI
pentru posturile de membru în Consiliul de administrație al societății TERMOFICARE NAPOCA S.A.
1. Despre Profilul candidatului
În conformitate cu prevederile art. 14 din H.G. nr. 639/2023, Profilul candidatului pentru fiecare post de administrator este stabilit în raport cu profilul consiliului şi este alcătuit din două componente:
a) descrierea rolului acestuia, derivat din cerințele contextuale ale întreprinderii publice și din Scrisoarea de așteptări;
b) descrierea criteriilor de selecție.
2. Descrierea rolului acestuia, derivat din cerințele contextuale ale întreprinderii publice și din Scrisoarea de așteptări
Numirea noilor administratori va fi făcută cu respectarea prevederilor legale în vigoare în domeniul guvernanței corporative a întreprinderilor publice.
Majoritatea membrilor Consiliului de administrație va fi formată din administratori neexecutivi și independenți, în sensul prevederilor Legii societăților nr. 31/1990, republicată, cu modificările și completările ulterioare și ale O.U.G. nr. 109/2011: ”Majoritatea membrilor consiliului de administrație este formată din administratori neexecutivi și independenți în înțelesul art. 138^2 din Legea nr. 31/1990, republicată, cu modificările ulterioare. Funcționarii publici, înalții funcționari publici, precum și alte categorii de personal din cadrul autorității publice tutelare ori din cadrul altor autorități sau instituții publice nu pot fi considerați independenți.”
Societatea este administrată de un Consiliu de administrație format din 5 membri, persoane fizice, care îndeplinesc condițiile legale, potrivit prevederilor O.U.G. nr. 109/2011.
Atribuțiile administratorilor și ale conducerii executive sunt stabilite prin actul constitutiv actualizat al societății, în vigoare. Competența luării deciziilor de administrare și răspunderea, în condițiile legii, pentru efectele acestora revine Consiliului de administrație și directorilor, dacă acestora le-au fost delegate atribuții de conducere ale societății, în condițiile legii și ale actului constitutiv.
Consiliul de administrație va avea o componență mixtă și echilibrată în ceea ce privește experiența profesională, asigurând o diversitate a expertizei și experiențelor la nivelul întregului consiliu. Fiecare membru al consiliului trebuie să aibă calificarea necesară pentru a evalua operațiunile și politicile societății.
Consiliul de administrație asigură administrarea societății, stabilește direcțiile principale de activitate și dezvoltare, supraveghează conducerea executivă și monitorizează îndeplinirea obiectivelor strategice și a indicatorilor de performanță, în concordanță cu Scrisoarea de așteptări, cu actul constitutiv al societății și cu cadrul legal aplicabil.
În cadrul procedurii de selecție, derulate în conformitate cu prevederile legislației de guvernanță corporativă aplicabile, se utilizează, fără a se limita la, următoarele condiții și criterii de selecție:
1. condiții generale și specifice care trebuie îndeplinite de candidați – condiții inițiale a căror respectare condiționează accesul candidaților la procedura de selecție; acestea sunt condiții generale și specifice postului; 
2. criteriile de selecție – competențe și trăsături necesare candidaților pentru a putea îndeplini cu succes rolul care le-a fost atribuit; acestea sunt criterii individuale; 
3. criteriile de alcătuire a Consiliului de administrație – cumul de cerințe legale impuse de legislația aplicabilă, ce se referă la structura unui Consiliu de administrație; acestea sunt criterii colective. 
Condiții generale care trebuie îndeplinite de candidați
Condițiile care trebuie îndeplinite de toți candidații sunt condiții minime considerate necesare, iar criteriile de selecție pot ajuta la departajarea candidaților și la selectarea unor membri ai Consiliului de administrație având profilurile dorite.
Toți candidații pentru postul de membru în Consiliul de administrație al Societății trebuie să îndeplinească, în mod cumulativ, următoarele condiții generale:
a) cunosc limba română, scris și vorbit;
b) nu se află în niciuna dintre situațiile prevăzute la art. 4, art. 12 alin (3), art. 30 alin. (9) și art. 36 alin (7) din O.U.G nr. 109/2011;
c) nu se află în situația prevăzută la art. 169 alin. (10) din Legea nr. 85/2014 privind procedurile de prevenire a insolvenței și de insolvență, cu modificările și completările ulterioare;
d) nu se află în situația prevăzută în art. 73^1 din Legea nr. 31/1990 a societăților, republicată, cu modificările și completările ulterioare;
e) sunt apți din punct de vedere medical;
f) au capacitate deplină de exercițiu;
g) au studii superioare finalizate cel puțin cu diplomă de licență și dovedesc experiență în domeniul științelor inginerești, economice, sociale, juridice sau în domeniul de activitate al respectivei întreprinderi publice de minimum 7 ani;
h) dețin experiență de minimum 3 ani în conducerea societăților, întreprinderi publice sau cu capital privat, ori a regiilor autonome; Prin experiență în conducerea societăților, întreprinderi publice sau cu capital privat, ori a regiilor autonome se înțelege deținerea oricărei funcții de conducere, astfel cum aceasta este definită la art. 143 din Legea nr. 31/1990, republicată, cu modificările și completările ulterioare, precum și a funcției de administrator societate/regie autonomă, director general/director general adjunct/director/director adjunct societate sau regie autonomă, director executiv, director economic/financiar, după caz, conform Clasificării ocupațiilor din România;
i) nu se află în perioada de interdicție de 3 ani de a exercita o funcție publică din cele prevăzute la art.1 din Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative, cu modificările și completările ulterioare;
j) nu au înscrisuri în cazierul judiciar, fiscal și administrativ, după caz;
k) îndeplinesc toate condițiile prevăzute de O.U.G. nr. 109/2011 și de H.G. nr. 639/2023.
Condiții specifice care trebuie îndeplinite de candidați
ADMINISTRATOR A (1 post) - Profil Auditor
Pentru postul de Administrator A, este necesar:
· să fie autorizat ca auditor financiar și înregistrat în Registrul public electronic de către autoritatea competentă din România, din alt stat membru, din Spațiul Economic European sau din Elveția ori să dețină experiență de cel puțin 3 ani în audit statutar dobândită prin participarea la misiuni de audit statutar în România sau în cadrul comitetelor de audit formate la nivelul consiliilor de administrație/supraveghere ale unor societăți/entități de interes public, dovedită cu documente justificative;
· să aibă studii superioare finalizate cel puțin cu diplomă de licență;
· să aibă experiență în domeniul științelor inginerești, economice, sociale, juridice sau în domeniul de activitate al Termoficare Napoca S.A. de minimum 7 ani;
· să aibă experiență de minimum 3 ani în conducerea societăților, întreprinderi publice sau cu capital privat, ori a regiilor autonome. Prin experiență în conducerea societăților, întreprinderi publice sau cu capital privat, ori a regiilor autonome se înțelege deținerea oricărei funcții de conducere, astfel cum aceasta este definită la art. 143 din Legea nr. 31/1990, republicată, cu modificările și completările ulterioare, precum și a funcției de administrator societate/regie autonomă, director general/director general adjunct/director/director adjunct societate sau regie autonomă, director executiv, director economic/financiar, după caz, conform Clasificării ocupațiilor din România;
ADMINISTRATOR B (4 posturi) - Profil general
Pentru posturile de Administrator B, este necesar:
· să aibă studii superioare finalizate cel puțin cu diplomă de licență;
· să aibă experiență în domeniul științelor inginerești, economice, sociale, juridice sau în domeniul de activitate al respectivei întreprinderi publice de minimum 7 ani;
· să aibă experiență de minimum 3 ani în conducerea societăților, întreprinderi publice sau cu capital privat, ori a regiilor autonome. Prin experiență în conducerea societăților, întreprinderi publice sau cu capital privat, ori a regiilor autonome se înțelege deținerea oricărei funcții de conducere, astfel cum aceasta este definită la art. 143 din Legea nr. 31/1990, republicată, cu modificările și completările ulterioare, precum și a funcției de administrator societate/regie autonomă, director general/director general adjunct/director/director adjunct societate sau regie autonomă, director executiv, director economic/financiar, după caz, conform Clasificării ocupațiilor din România;

3. Criteriile de selecție
I. COMPETENȚE
C1 - Competențe specifice sectorului de activitate al întreprinderii publice
C1.1.Capacitatea de a analiza și anticipa evoluțiile pieței energiei termice și electrice, ale serviciilor publice de utilități și ale tendințelor în tranziția energetică (decarbonizare, surse regenerabile, eficiență energetică)
C1.2.Capacitatea de a cunoaște și aplica cadrul legislativ național și european incident activității societății, inclusiv în domeniile energiei, serviciilor de utilități publice, protecției mediului și reglementărilor ANRE/ANRSC
C1.3.Capacitatea de a integra cerințele legislative privind guvernanța corporativă, achizițiile publice, contractele de delegare a gestiunii și relația cu autoritățile de reglementare în procesul decizional al societății
C1.4.Capacitatea de a dezvolta relații și parteneriate (cu autorități, autorități de reglementare, asociații profesionale, furnizori, consumatori) care contribuie la creșterea calității serviciilor și competitivității societății
C1.5.Capacitatea de a identifica surse externe de dezvoltare - finanțări naționale și europene (PNRR, Fondul pentru Modernizare, AFM, Orizont Europa), parteneriate strategice - și de a integra aceste oportunități în strategia societății
C1.6.Capacitatea de a înțelege ciclul de viață al proiectelor de investiții și de infrastructură energetică (concepție, studii de fezabilitate, autorizare, achiziție, execuție, recepție, exploatare, mentenanță, modernizare/dezafectare), în vederea evaluării din perspectiva Consiliului de Administrație a oportunității, fezabilității și sustenabilității investițiilor propuse
C1.7.Capacitatea de a evalua riscurile tehnice, operaționale și de conformitate (siguranța în exploatarea instalațiilor energetice, ISCIR, PSI, mediu, licențe ANRE/ANRSC, conformitate cu reglementările sectoriale) asociate activității societății, în vederea fundamentării deciziilor strategice și a măsurilor preventive adoptate de Consiliul de Administrație
C2 - Competențe profesionale de importanță strategică
C2.1.Capacitatea de administrare eficientă, responsabilă și sustenabilă a resurselor financiare, de infrastructură și informaționale ale societății, în vederea asigurării continuității și calității serviciilor publice prestate
C2.2.Capacitatea de a promova o cultură organizațională orientată către nevoile consumatorilor și partenerilor, bazată pe calitate, performanță, siguranță și îmbunătățirea continuă a serviciilor de alimentare cu energie termică și iluminat public
C2.3.Capacitatea de a înțelege și evalua aspectele tehnice, operaționale și de infrastructură ale societății (centrale termice, rețele de transport și distribuție a agentului termic, puncte termice, sisteme SCADA, instalații de iluminat public, surse regenerabile, eficiență energetică), în vederea fundamentării deciziilor strategice ale Consiliului de Administrație și a evaluării riscurilor tehnice asociate proiectelor de investiții, mentenanței și modernizării
C2.4.Capacitatea de a evalua programele de investiții, mentenanță și modernizare ale societății prin prisma indicatorilor de performanță operațională (pierderi în rețea, randament energetic, disponibilitatea serviciului, indicatori de calitate ANRSC), a sustenabilității financiare (cost-beneficiu, perioadă de recuperare, impact tarifar) și a impactului asupra calității serviciilor publice prestate
C3 - Competențe de guvernanță corporativă
C3.1.Capacitatea de a aplica principiile managementului prin obiective, prin stabilirea de ținte clare, indicatori de performanță relevanți, monitorizarea rezultatelor și corelarea deciziilor Consiliului de Administrație cu direcțiile strategice ale societății
C3.2.Capacitatea de a înțelege și integra în procesul decizional cadrul legal și principiile de guvernanță corporativă aplicabile întreprinderilor publice, asigurând transparența, responsabilitatea, conformitatea și eficiența administrării societății
C4 - Competențe sociale și personale
C4.1. Comunicare instituțională eficientă
C5 - Experiență pe plan local și internațional
C5.1.Experiență în relația cu autoritățile publice și instituțiile relevante domeniului de activitate (UAT, ANRE, ANRSC, ME, ISCIR)
C5.2.Experiență în relația cu instituțiile europene și organismele internaționale relevante în domeniul energiei și tranziției energetice
C6 - Competențe și restricții specifice pentru funcționarii publici sau alte categorii de personal din cadrul Autorității Publice Tutelare ori din cadrul altor autorități sau instituții publice
C6.1.Experiență în alinierea activităților specifice societății cu politicile locale, naționale și europene în domeniul energiei, tranziției verzi și schimbărilor climatice
C7 - Alinierea cu scrisoarea de așteptări
C7.1.Capacitatea de a susține dezvoltarea strategică a societății ca operator esențial al serviciului public de alimentare cu energie termică și de iluminat public al municipiului Cluj-Napoca
C7.2.Capacitatea de a contribui la asigurarea continuității, calității și siguranței serviciilor publice prestate, în condițiile reglementărilor sectoriale
C7.3.Capacitatea de a promova modernizarea sistemului de termoficare, integrarea surselor regenerabile și reducerea emisiilor de gaze cu efect de seră
C7.4.Capacitatea de a susține atragerea și implementarea proiectelor cu finanțare europeană sau națională relevante pentru tranziția energetică
C7.5.Capacitatea de a orienta societatea către eficiență economică, performanță financiară, gestionarea responsabilă a costurilor și a mecanismului de compensare
C7.6.Capacitatea de a sprijini dezvoltarea sustenabilă, eficiența energetică, decarbonizarea și protecția mediului în activitatea societății
C7.7.Capacitatea de a promova digitalizarea serviciilor (sisteme SCADA, telegestiune, ticketing, contorizare inteligentă), modernizarea proceselor interne și utilizarea tehnologiilor inteligente
C7.8.Capacitatea de a susține transparența, guvernanța corporativă și conformitatea cu obiectivele autorității publice tutelare și ale autorităților de reglementare
C7.9.Capacitatea de a contribui la creșterea nivelului de confort al populației și la îmbunătățirea calității serviciilor furnizate
C7.10.Capacitatea de a integra interesele comunității locale, ale consumatorilor casnici și industriali în procesul decizional al societății
II. TRĂSĂTURI
T1.Reputație personală și profesională
T2.Integritate
T3.Independență
T4.Expunere politică
T5.Abilități de comunicare interpersonală
T6.Viziune strategică
III. ALTE CRITERII
CO1.Rezultatele economico-financiare ale întreprinderilor în care candidatul și-a exercitat mandatul de administrator sau de director
CO2.Înscrieri în cazierul fiscal, judiciar și administrativ (dacă este cazul)
CO3.Criterii de gen
CO4.Experiență relevantă în managementul societăților din sectorul energetic, al utilităților publice, al producerii sau distribuției energiei termice/electrice, inclusiv în relația cu autoritățile de reglementare
CO5.Experiență în atragerea și implementarea proiectelor cu finanțare europeană sau națională relevante pentru modernizarea infrastructurii energetice (PNRR, Fondul pentru Modernizare, AFM, Orizont Europa, Just Transition Fund)
